รัฐบาลไทย-ข่าวทำเนียบรัฐบาล-ขอให้ยกระดับนกนางแอ่นที่ทำรังในสิ่งปลูกสร้างบ้าน รังนกนางแอ่นเป็นสัตว์เศรษฐกิจของเกษตรกร และให้ภาคธุรกิจสามารถจำหน่ายรังนกนางแอ่นส่งออกต่างประเทศได้อย่างเสรี
วันพุธที่ 30 กันยายน 2563
ขอให้ยกระดับนกนางแอ่นที่ทํารังในสิ่งปลูกสร้างบ้าน รังนกนางแอ่นเป็นสัตว์เศรษฐกิจของเกษตรกร และให้ภาคธุรกิจสามารถจําหน่ายรังนกนางแอ่นส่งออกต่างประเทศได้อย่างเสรี
สรุปการตอบกระทู้ถามในการประชุมวุฒิสภา วันจันทร์ที่ ๓ สิงหาคม ๒๕๖๓
เรื่อง ขอให้ยกระดับนกนางแอ่นที่ทํารังในสิ่งปลูกสร้างบ้านรังนกนางแอ่นเป็นสัตว์เศรษฐกิจของ
เกษตรกรและให้ภาคธุรกิจสามารถจําหน่ายรังนกนางแอ่นส่งออกต่างประเทศได้อย่างเสรีเพื่อนําเงินรายได้เข้ามาฟื้นฟู ๔ ประเทศหลังระบาดของไวรัสโคโรนา โควิด – ๑๙
ผู้ตั้งกระทู้ถาม นายสวัสดิ์ สมัครพงศ์
ถามรัฐมนตรีว่าการกระทรวงทรัพยากรธรรมชาติและสิ่งแวดล้อม
ผู้ตอบ รัฐมนตรีว่าการกระทรวงทรัพยากรธรรมชาติและสิ่งแวดล้อม
ผู้ถาม : นายสวัสดิ์ สมัครพงศ์ ถามกระทู้โดยสรุปดังนี้
จากข้อมูลในรายงานการวิจัยที่ได้รับทุนสนับสนุนการวิจัย ของสํานักงานกองทุนสนับสนุนการวิจัย (สกว.) ในปีพ.ศ. ๒๕๖๐ พบว่า ในปี พ.ศ. ๒๕๓๗ และ ปีพ.ศ. ๒๕๕๗ ในพื้นที่จังหวัดนครศรีธรรมราช จังหวัดปัตตานีจังหวัดนราธิวาส และจังหวัดสมุทรสาคร มีจํานวนนกนางแอ่นเพิ่มขึ้นเป็นลําดับ ทําให้มีผลผลิตรังนกนางแอ่นที่ทํารังในสิ่งปลูกสร้าง และมีปริมาณบ้านรังนกนางแอ่นหรือคอนโดนกเพิ่มขึ้นอีกเป็นจํานวนมาก และจากการสํารวจครั้งหลังสุดของนักวิจัยพบว่าในปี พ.ศ. ๒๕๖๒ มีบ้านรังนกนางแอ่นหรือคอนโดนก จํานวน ๑๗,๗๒๐ หลัง และมีปริมาณนกนางแอ่นเพิ่มขึ้นประมาณ ๙,๖๐๐,๐๐๐ ตัว และในอนาคตมีแนวโน้มว่าจะมีปริมาณเพิ่มขึ้นอีกเป็นจํานวนมาก ซึ่งเป็นการเพิ่มขึ้นอย่างมีนัยสําคัญ จึงมีความจําเป็นที่จะต้องแก้ไขกฎหมายให้สอดคล้องกับสภาพความเป็นจริงโดยกําหนดให้นกนางแอ่นกินรังที่อาศัยในสิ่งปลูกสร้างของเกษตรกรเป็นสัตว์เศรษฐกิจชนิดใหม่เช่นเดียวกันกับการเลี้ยงผึ้งในขณะนี้
ขอเรียนถามว่ากระทรวงทรัพยากรธรรมชาติและสิ่งแวดล้อมมีแนวทางที่จะยกระดับเกษตรกรที่ประกอบอาชีพบ้านรังนกนางแอ่น ให้สามารถผลิตรังนกนางแอ่นเพื่อเศรษฐกิจที่มีปริมาณเพิ่มขึ้น โดยการสร้างรายได้ให้กับเกษตรกรไทยหรือไม่อย่างไร รวมทั้งมีนโยบายที่จะส่งเสริมและสนับสนุนให้เกษตรกรไทยได้มีทุนในการก่อสร้างบ้านรังนกนางแอ่นอย่างไร และจะมีการแก้ไขกฎหมายให้นกนางแอ่นกินรังเป็นสัตว์เศรษฐกิจชนิดใหม่ของประเทศไทยที่สามารถสร้างรายได้ภายในประเทศและกลุ่มเกษตรไทยหรือไม่อย่างไรอีกทั้งมีแนวทางในการปรับปรุงแก้ไขพระราชบัญญัติสงวนและคุ้มครองสัตว์ป่า พ.ศ. ๒๕๖๒ และกฎหมายลําดับรอง เพื่อที่จะส่งเสริมและสนับสนุนให้เกษตรกรสร้างบ้านรังนกนางแอ่นสามารถขึ้นทะเบียนได้ถูกต้องตามกฎหมายรวมทั้งสามารถตรวจสอบแหล่งที่มาของรังนกนางแอ่นให้สอดคล้องกับสถานการณ์ที่เกิดขึ้นจริงของประเทศไทยหรือไม่ อย่างไร นอกจากนี้มีแนวทางในการแก้ไขปรับปรุงกฎหมายลําดับรองเพื่อรองรับในเรื่องของความแตกต่างระหว่างการรับสัมปทานรังนกนางแอ่นที่มาจากถ้ําในเกาะและภูเขากับการประกอบกิจการทางเศรษฐกิจและสังคมกับรังนกนางแอ่นที่มาจากสิ่งปลูกสร้างบ้านรังนกนางแอ่นหรือคอนโดนก รวมทั้งระบบการจัดเก็บภาษีต่าง ๆ ให้มีความชัดเจนและเป็นธรรมกับเกษตรกรบ้านรังนกนางแอ่นไว้หรือไม่ อย่างไร และมีแนวทางในการส่งเสริมและสนับสนุนให้ผู้ประกอบการสามารถประกอบกิจการเกี่ยวกับธุรกิจรังนกนางแอ่นได้อย่างครบวงจรและสามารถส่งออกรังนกนางแอ่นเพื่อการแข่งขันในตลาดต่างประเทศได้อย่างเสรีเพื่อนํารายได้มาพัฒนาประเทศไว้หรือไม่ อย่างไร
ผู้ตอบ : รัฐมนตรีว่าการกระทรวงทรัพยากรธรรมชาติและสิ่งแวดล้อม ตอบชี้แจงกระทู้โดยสรุปดังนี้
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ตอบชี้แจงว่า ขณะนี้กรมอุทยานแห่งชาติ สัตว์ป่า และพันธุ์พืช อยู่ระหว่างการยกร่างระเบียบกรมอุทยานแห่งชาติ สัตว์ป่า และพันธุ์พืช ว่าด้วยหลักเกณฑ์ วิธีการ และเงื่อนไขการขอรับใบอนุญาตให้เก็บ ทําอันตราย และมีไว้ครอบครองซึ่งรังของนกนางแอ่นกินรัง จากบ้านหรือที่อยู่อาศัยโดยแยกระเบียบและหลักเกณฑ์เกี่ยวกับการขออนุญาตในส่วนที่เกี่ยวข้องกับรังนกนางแอ่นกินรังในถ้ําและรังนกนางแอ่นกินรังจากบ้านหรือที่อยู่อาศัยออกจากกันอย่างชัดเจน และเพื่อความชัดเจนในการตีความและการปฏิบัติของเจ้าหน้าที่ในการจัดทําร่างระเบียบดังกล่าว จะเปิดโอกาสให้ผู้ที่มีส่วนได้ส่วนเสียในการเก็บรังนกนางแอ่นกินรังเข้ามาร่วมแสดงความคิดเห็นด้วยการออกระเบียบดังกล่าวเพื่อให้ประชาชนสามารถมีไว้ในครอบครองซึ่งรังนกนางแอ่นได้อย่างถูกกฎหมาย และเป็นการส่งเสริมให้ประชาชนสามารถประกอบกิจการเกี่ยวกับธุรกิจรังนกนางแอ่นเพื่อสร้างรายได้ให้กับประชาชนและประเทศ
(โปรดตรวจสอบการถาม-ตอบ กระทู้ถามที่เป็นทางการ จากสํานักงานเลขาธิการวุฒิสภาอีกครั้ง)